Fra 15. september begynder næste omgang vaccination mod corona.

Region Nordjylland melder nu klar til næste runde af vaccination mod corona. 15. september begynder regionen at vaccinere på nordjyske plejehjem. Derudover vil alle over 85 år blive tilbudt det såkaldte booster-stik. - Vi er klar til at vaccinere befolkningen efter Sundhedsstyrelsens plan, siger Anders Cinicola, der er chefkonsulent i Sundhedsplanlægning i Region Nordjylland og fortsætter: - Vi har et godt samarbejde med kommunerne og de praktiserende læger og har gode erfaringer at trække på fra de seneste vaccinationsrunder, forklarer han. Mulighed for flere vacciner samtidig Når regionen om to uger starter med at vaccinere de ældre borgere, er det også muligt at blive vaccineret mod andre sygdomme. - Nu er influenza og pneumokok-vaccination også en del af det regionale tilbud, hvilket vi også er klar til at løfte, så man kan få flere vacciner på én gang, hvis man er i målgruppen til det, siger Anders Cinicola. Hvis man ikke har mulighed for at blive vaccineret på centrene rundt omkring i kommunerne, så kan man blive vaccineret af en praktiserende læge i eget hjem. Den nye vaccine mod corona er variantopdateret. Forventningen er, at vaccinationerne på plejehjemmene er overstået inden udgangen af september.